Papersnake/gushiwen huggingface dataset:
台城路三首 其三
项鸿祚（清代）

冷吟渐入梅花梦，悽悽雁声催晓。湿重帆迟，波凝岸寂，碎泻银河多少。

天涯缥缈，正沙尾风回，柁牙云绕。剩得琼箫，艳词难付小红了。

长桥旧游在否？两三株断柳，曾倚孤棹。病枕支愁，征衣浣泪，谁信如今怀抱。

江湖岁杪，羡画里闲身，一蓑归早。隐约遥山，睡眉休更扫。
残腊雪再作二首 其二
李纲（宋代）

萦回作舞下烟霄，满地光铓混凸凹。虚幌夜寒疑月彩，疏林晓粲误梅梢。

远怀戴隐终须访，高拥袁门未易敲。好是碧天云散后，银蟾皎洁两相交。
酬当涂何户曹畏斋金陵三篇见寄兼柬饷台上幕许从道 其三
释居简（宋代）

松根葛藟亟扳缘，势极青冥恨不前。莺閟好音春不响，鹤嫌遗臭夜移眠。

回头华表一千载，开眼檀萝十九年。想见息阴羞恶木，断魂岭海吊诸贤。
空山十首 其六 山有草
郭之奇（明代）

六月徂暑，火将流夏。朝闻鴃鸣，暮愁芳罢。王孙未归，虞姬欲化。

维此幽山，青青莫卸。烟合雾凝，时多豫暇。远意堪留，光颜日借。
文昌桥
邱泰（宋代）

玉马横江直接舻，青鳌长此镇名都。
川云占路通三峡，豀雪冲澜出五湖。
不愧授书初志遂，每思题柱此才无。
未须击楫苍茫里，坐见中流出画图。
阮郎归
曹勋（宋代）

谁将春信到长安。江南腊向残。玉妃何事在人间。冰肌莹素颜。

新月上，怯轻寒。香心破紫檀。数枝斜傍小亭闲。黄昏人倚阑。
次韵许节推喜雨
陈造（宋代）

昨夕听雨喜不寐，清晓欲作喜雨诗。
捻髭临纸笔未落，堕前乃获琼瑰辞。
白鹅免烹巫不鼓，麦田欲乾沛甘雨。
玄璧扬辉珠剖蚌，诗思方悭得奇语。
似闻比屋歌谣中，如我与君欢喜同。
偕渠一饱已入手，锡羡阴隲繄谁功。
民是天民天自恤，佻天之功天所疾。
君言宠矣吾敢荷，更喜因诗识诗律。
吾侪丰悴悬诸天，此雨无亦天兴怜。
转头匕箸荐饼托，鼓腹可但田家乐。
杜防御为铁牛干塔亭
释居简（宋代）

一生舍利万家收，烈火何曾化铁牛。一口气教渠自吐，数椽屋要别人修。
登高丘而望远海
顾璘（明代）

登高而望远，不见天地端。
日月互上下，东西如跳丸。
长风自何互，瀛海翻波澜。
六鳌正抃舞，五岳无时安。
恍惚青天中，仙人跨飞鸾。
邀我谒帝室，金门郁盘桓。
青龙对人怒，玉女倾笑欢。
彷徨返路故，北斗方阑干。
坐地仰天叹，三日不能餐。
题方钧袖珍山水卷六首 其一 烟林野艇
弘历（清代）

绿树蔚溪烟，人家隐烟树。野艇载羊裘，沿溪自来去。
玉楼春 其一 后宴词
曹勋（宋代）

九重盛旦薰风候。佳气氛氲横永昼。眉心烟彩拥群仙，华宴重开同圣后。

箫韶宫殿锵金奏。香绕祥云腾宝兽。三千嫔御奉严宸，亿万斯年祈圣寿。
题宋王晋卿画鹅
程敏政（明代）

猎猎风吹芦叶黄，瑶鹰如雪点江乡。钩帘素壁看摹本，想见当时宝绘堂。
甘州遍
毛文锡（五代）

春光好，公子爱闲游。足风流。金鞍白马，雕弓宝剑，

红缨锦襜出长楸¤

花蔽膝，玉衔头。寻芳逐胜欢宴，丝竹不曾休。美人唱、

揭调是甘州，醉红楼。尧年舜日，乐圣永无忧。

秋风紧，平碛雁行低。阵云齐。萧萧飒飒，边声四起，

愁闻戍角与征鼙¤

青冢北，黑山西。沙飞聚散无定，往往路人迷。铁衣冷、

战马血沾蹄，破蕃奚。凤凰诏下，步步蹑丹梯。
临江仙
陈三聘（宋代）

白首故人重会面，论交尔汝忘形。从今心迹喜双清。飞鸿追往事，为蝶笑余生。

琥珀杯浓春正好，此怀端为君倾。旧时猿鹤敢寒盟。鸠居从拙计，鹏翼任高程。
答复初先生见寄之作
秦蕙田（清代）

六籍圣人贻，绍述赖百氏。纪纲天地人，厥功焉可纪。

精言与大义，历历瞭如指。性功达治术，出处均一轨。

胡为后世士，触目惊且哆。如构九层台，版筑倾基址，又如舟失舵，簸荡风波里。

礼器及车服，谁复求形似。吾邑有顾翁，复古气雄伟。

穷年抱遗经，含咀吸真髓。脱身尘壒外，清旷莫与比。

拥书万卷楼，寻原必迄委。初年学古文，下笔辄光炜。

尚论爱司马，年谱究终始。神交若投契，觌面相应唯。

讵止传贤踪，裨补先正史。三礼图宫室，古意追释米。

穿穴暨春秋，三传列砚几。创成大事表，务合笔削旨。

书成忽十稔，作歌告诸子。谓蒙守朴学，谬与谈名理。

款款尺素书，殷勤附赤鲤。轩朗豁双眸，不啻脱痏疻。

所恨久离索，末由竟株柢。先生名山业，尘垢视青紫。

高风式乡闾，立志起顽鄙。嗟予日荒落，勺蠡难测海。

持示蔡与吴，入手先色喜。何当返柴荆，百尺容攀倚。
浪淘沙·题赵菽雪女士游鱼春涧图册
姚燮（清代）

罢绣绿窗闲。春思谁边。粉勾黛抹要人怜。不写恽南兰旧稿，秃柳疏蝉。
卅六画鳞纤。中有词笺。东风寄恨一年年。添上小桃三两笔，水净烟娟。
酬谢仲通初提举崇福宫见寄
司马光（宋代）

富寿安民旧学违，符移拥笔素心非。
青云有路那足顾，白发满头胡不归。
永日杜门无俗客，临风隐几得天机。
西山爽气秋应好，恨不相从上翠微。
朱买臣负薪图
孙绪（明代）

平生筋力此疲饥，霄汉明年见远飞。何须恳恳求乡郡，只为归来诧故妻。
春日三首
范成大（宋代）

双鲤无书直万金，画桥新绿一篙深。
青苹白芷皆愁思，不独江枫动客心。
秋气
宋祁（宋代）

清浊还二仪，秋气飒然肃。
溪洁潦已残，林疏条自矗。
寒蛩思长階，归燕眷华屋。
凋年自兹始，乡怀念松菊。
李处士道院南楼
项斯（唐代）

霜晚复秋残，楼明近远山。满壶邀我醉，一榻为僧闲。

树簇孤汀眇，帆欹积浪间。从容更南望，殊欲外人寰。
元祐末宿秋试院曾和王敏父四诗是时以疾先出院方欲出而未得况味有类今日追用前韵再赋四首 其一
李之仪（宋代）

阶除又见日将斜，若此奔驰尚可誇。敢觊阴功踵定国，未应和药困王嘉。

门前祷雨频催鼓，眼底无人但见花。不比贡闱当日锁，病来有许便还家。
送襄阳冯主簿 其二
项安世（宋代）

老子当年起垄间，岂知零落向华颠。秋风唤起神洲梦，犹忆平生戴与田。
母氏立春日庆七十
项安世（宋代）

土牛门外打春鞭，綵凤堂前庆寿笺。西母东公俱得岁，古稀今有见双全。

群仙别演长生籍，大历重开甲子年。更值圜坛鸡赦出，两封花诰一般鲜。
感怀诗二章（奉使中原署馆壁）
韩熙载（五代）

仆本江北人，今作江南客。
再去江北游，举目无相识。
金风吹我寒，秋月为谁白。
不如归去来，江南有人忆。
未到故乡时，将为故乡好。
及至亲得归，争如身不到。

目前相识无一人，出入空伤我怀抱。
风雨萧萧旅馆秋， 归来窗下和衣倒。
梦中忽到江南路，寻得花边旧居处。
桃脸蛾眉笑出门，争向前头拥将去。
端午日赐衣
杜甫（唐代）

宫衣亦有名，端午被恩荣。
细葛含风软，香罗叠雪轻。
自天题处湿，当暑著来清。
意内称长短，终身荷圣情。
次韵子瞻题泗州监仓东轩二首
苏辙（宋代）

户舆嫋嫋渡浮梁，吏隐知君寄一仓。
十里遥看飞皂盖，小轩相对有壼浆。
清霄往往投车辖，永日霏霏散篆香。
留滞淮南久仍乐，莫年何意复为郎。
湖上寓居杂咏·其一
姜夔（宋代）

荷叶披披一浦凉，青芦奕奕夜吟商。
平生最识江湖味，听得秋声忆故乡。
和永叔六篇 其六 啼鸟
梅尧臣（宋代）

提胡芦，提胡芦，尔莫劝翁沽美酒。公多金钱赐醇酎，名声压时为不朽。

百舌子，百舌子，春泥方滑滑。泥虽滑滑辇道平，莫学竹鸡言易发。

深宫许尔来报春，便是好鸟同其群。清声啭入君王耳，安用穿丛苦避人。

桃李无言何所益，毕竟有谢须纷纷。莫以荣华长不歇，人间已见翟公门。

安不忘危谁可贵，贵时能忆困时闻。
看雪
杨万里（宋代）

揉云剪水作风毬，夜落连明肯便休。旧说六花元未试，偶看一片上驼裘。
酬故人陈乂都
方干（唐代）

远别那无梦，重游自有期。半年乡信到，两地赤心知。

坐久吟移调，更长砚结凘.文人才力薄，终怕阿戎欺。
送杨法曹按括州
孙逖（唐代）

东海天台山，南方缙云驿。溪澄问人隐，岩险烦登陟。

潭壑随星使，轩车绕春色。傥寻琪树人，为报长相忆。
冬日放言二十一首
张耒（宋代）

淮阳名都会，爽垲太昊墟。
最爱西城道，汪汪数顷湖。
古木巢翠鸟，清濠见游鱼。
幽居多不惬，怀我平生娱。
遣兴
林希逸（宋代）

老后粗知见处真，世缘随顺不妨贫。静看星斗尊吾性，閒对烟云笑此身。

旧学易忘缘懒散，近诗多拙欠尖新。从今只合逃名去，似此饥穷昔几人。
赠张处士山人
白居易（唐代）

萝襟蕙带竹皮巾，虽到尘中不染尘。每见俗人多惨澹，

惟逢美酒即殷勤。浮云心事谁能会，老鹤风标不可亲。

世说三生如不谬，共疑巢许是前身。
答丁逊学虞公务见寄 其二
王汝玉（明代）

偶然返山中，相见散烦襟。别来又旬日，佳期尚难寻。

郊原初雨歇，新绿遍春林。自惭萍梗迹，徒负烟霞心。

览君枉贻什，中有金玉音。沈吟不能答，落日下西岑。
读史二首 其一
梁聪（明代）

戎车铁骑出秦关，风雨崤函骨似山。纵使老臣能料晋，不知三帅可生还。
马上作
傅察（宋代）

心逐轻波去，身随匹马归。
据鞍挥泪尽，回首一依依。
次韵李方叔宋镇立秋五绝 其二
李之仪（宋代）

雨闇烟昏蔚不开，时时白鸟去还来。相逢都是江湖上，莫为人声却自猜。
嘉定巳巳立秋得膈上疾近寒露乃小愈
陆游（宋代）

小诗闲淡如秋水，病後殊胜未病时。
自翦矮牋誊断稿，不嫌墨浅字倾欹。
夜起 其一
黄文仪（清代）

夜深山月一轮高，屋角阴风正怒号。自起开窗望明月，满庭树影弄萧骚。
桃源
李白（唐代）

昔日狂秦事可嗟，直驱鸡犬入桃花。
至今不出烟溪口，万古潺湲二水斜。
卜算子·忆菊，效白石道人梅花八咏 其四
夏孙桐（清代）

寂寞厌东篱，选胜谋秋饯。酒暖灯明敞菊屏，花影同人淡。

投辖故人稀，难觅黄垆伴。旧日何戡也白头，芳事长安换。
送李少和还山
夏侯峤（宋代）

暂来双阙下，雅向九霞间。
遂策云中杖，言归海上山。
入林煮白石，服气驻朱颜。
自愧风尘客，琼枝窅莫攀。
西江月
赵与仁（宋代）

夜半河痕依约，雨余天气冥濛。起行微月偏池东。水影浮花、花影动帘栊。

量减难追醉白，恨长莫尽题红。雁声能到画楼中。也要玉人、知道有秋风。
和酬赵宫保致政言怀二首 其二
曾巩（宋代）

爱国忧民有古风，米盐亲省尚嫌慵。衮衣天上归何晚，霖雨人间望正浓。

三少官仪虽赫赫，五湖心事肯容容。角巾藜杖经行处，知在云山第几重？
颂古一○一首
释子淳（宋代）

烧香人静杳无声，苔满丹墀皓月明。
入户当堂慵正坐，出门尤懒下阶行。
口号赠朱音仙
龚鼎孳（清代）

万甲楼船仗水犀，一军莺燕散前溪。难闻拥髻消魂语，战垒苍茫落日低。
送蔡德辉 其二
周必大（宋代）

晓折台城杨柳枝，夕登瓜步佛狸祠。请君收拾江山助，归和薰风殿阁诗。
张循王墓
陈伦（清代）

六丁不下驱天骄，宫车碾雪夜渡辽。白头乌啄大家屋，衣锦王孙路傍哭。

一马化龙浮渡江，临安王气于斯卜。烽火江淮草木残，中原血战腥风寒。

挥戈谁洗靖康耻，屈指英雄岳与韩。区区子英奚为者？片纸赝书背人写。

风波万里坏长城，三字翻称廷尉平。北人歌舞南人泣，贺兰铁骑仍纵横。

两宫魄冷冰天月，配飨反旌谗谄骨。麒麟墓道枕苍烟，御墨淋漓洒碑碣。

墓门高揭对晴湖，松栝深深叫训狐。金陵城外苍茫处，丑缪堂封千载污。
酒泉子
曹勋（宋代）

霜护云低，竹外斜枝初璀璨，仙风吹堕玉钿新。度清芬。

叹寒冰艳了无尘。不占纷纷桃李径，一庭疏影冷摇春。月黄昏。朱希真常跋此词及谒金门“春待去”词云：读二词，洒然变俚耳之焰烟，还古风之丽则，宛转有余味也。盖治世安乐之音欤。恨无韩娥曼声长歌，以释予幽忧穷卮之疾。但诵数过，增老夫暮年之叹。
朝中措（乘风亭初成）
赵彦端（宋代）

长松擎月与天通。霜叶乱惊鸿。露炯乍疑杯滟，云生似觉衣重。

露南胜处，青环楚嶂，红半溪枫。倦客会应归去，一亭长枕寒空。
建善即事三首 其三
刘安上（宋代）

箨龙亭下知谁种，旋见新篁破绿苔。到此不知才几日，抽梢今已过墙来。
两僧相继而化有感二首 其一
释德洪（宋代）

丛席凋零空敛眉，争锋唇吻斗轻肥。叹无老宿提纲要，时有亡僧为发机。
洞微翁挽章
释行海（宋代）

凄凉木末搴芙蓉，万里鹰扬路忽穷。
箭到红心翻堕地，花成绿子又随风。
可怜玉兔沉沧海，却放寒乌占碧桐。
万事看来都是梦，山林犹忆旧英雄。
伏读时中胡公墓志辄用澹庵省斋铭诗之韵从仲威昆仲求本
赵蕃（宋代）

千年廉蔺凛犹寒，岂似乞人誇豆箪。经病汉儒颛学癖，义求秦火未烧残。

名章可愧功言立，门户在君兄弟难。至宝独完元自贵，用轻宁事雀空弹。
次韵梁教章宰喜雪
陈造（宋代）

平时豪饮兴，人议老羌渴。
骏蹄就康庄，中有溪涧遏。
挽仰三十就，仅作扶病活。
乐事生无几，造物忍见夺。
谢安晚多感，正赖箫鼓聒。
胡姬卖酒地，缅想不容谒。
即今少就梦，尚苦法士孽。
两君诗酒豪，将坛最阀阅。
左顾得投辖，胜谭看吐屑。
雪天仆为更，盘饱鲜粗割。
共怜后山穷，块处但禅说。
一饱共此客，矜向邻里说。
问疾不厌频，他费尚可节。
官涂计离合，江海浮一叶。
别期后归燕，光阴等消雪。
次刘子野送别韵
项安世（宋代）

贾谊莫思行说背，陈汤空想郅支头。
子规枝上三更觉，白鹭山前万事休。
櫜矢戢戈歌四夏，带牛佩犊免防秋。
一犂先向东郊去，稻滑蔬肥百不愁。
宴驸马宅
张蠙（唐代）

牙香禁乐镇相携，日日君恩降紫泥。红药院深人半醉，

绿杨门掩马频嘶。座中古物多仙意，壁上新诗有御题。

别向庭芜寘吟石，不教宫妓踏成蹊。
玉漏迟 案《东白堂词选》题作「别意」
俞士彪（清代）

西风多病客，那堪又是，离怀别意。相顾凝眸，此际难传心事。

凭意镜台青影，长与照、愁时颦翠。千万里。冷烟淡月，暮云秋水。

知是浪蕊浮花，奈未免多情，谁能遣此。终日痴痴，小楼几番倦倚。

忆着春纤佳处，但珍重、旧时针指。今夜里。凄凉自温鸳被。
寄北客
于武陵（唐代）

穷边足风惨，何处醉楼台。家去几千里，月圆十二回。

寒阡随日远，雪路向城开。游子久无信，年年空雁来。
送霍邱谢寺丞
刘敞（宋代）

吾闻欧公客，必皆当世贤。众中一见子，始信斯言然。

綵衣得意归，笑语春风前。轻赍尚方履，去影袅翩翩。

百里不足仕，桂枝淹华年。故须多种秫，烂醉挥鸣弦。
送彭秀才
徐铉（宋代）

贾生去国已三年，短褐闲行皖水边。尽日野云生舍下，

有时京水到门前。无人与和投湘赋，愧子来浮访戴船。

满袖新诗好回去，莫随骚客醉林泉。
九日陈士良宅玩菊次韵王洁斋菊有醉杨妃紫霞杯二种 其一
杨士奇（明代）

五日金门下直归，小园来看菊花枝。千葩万卉须臾尽，独此相娱岁晚时。
寄题舒州宿松知县戴在伯重新紫霄亭
杨万里（宋代）

高高亭耸紫霄端，借榻高眠廛市间。轮奂重新无俗□，何如来此伴云闲。
早朝
郑獬（宋代）

花鬣斑虬驾早朝，玉栏宫殿压云涛。
九州画地中原壮，万象横天紫极高。
日月辉明留阙角，龙蛇蟠结动旌旄。
群仙遥望蓬莱拜，五色非烟绕赭袍。
韩非
徐钧（宋代）

见书恨不见斯人，见后翻令自杀身。
毕竟立心多惨刻，少恩莫怨虎狼秦。
奉酬鲁庶常启人
王箴舆（清代）

前梦耶俞可若何，飓风吹起射工多。牴牾终为青苗社，谈笑犹存赤壁歌。

堪许同心论寂寞，会揩善眼度婆娑。袖鞭一揖先归去，翻有离肠系汴河。
秋夜闻潮
朱彭（清代）

钱塘形胜古莫比，曲江名从枚乘起。一日秋潮两度来，满城人住江声里。

吾家恰在吴山旁，楼高遥见江云黄。夜永镫昏群籁寂，耳边忽觉来洋洋。

初如春雷乍起蛰，殷殷填填声未集。旋疑铁骑金戈奔，荡摇地轴翻云根。

冯夷击鼓浩呼汹，想见一气浮乾坤。近闻海上烽烟逼，楼船风闪旌旗色。

武备虽修盗未平，出没波涛颇难测。安得壮士缚长鲸，灌燧销锋静不惊。

老夫作罢河清颂，高枕江村听此声。
夜宿方广闻长老守荣化去敬夫感而赋诗次韵
林用中（宋代）

上方长老已寻真，禅室空存锡杖新。
自是屋梁留夜月，可怜飘泊係留身。
梅花月下醉歌
周巽（元代）

酌酒芳树下，寒光照玉壶。举觞酬明月，起舞鹤影孤。

清夜恍惚逢仙姝，丰姿绰约形容癯。琇莹充耳双明珠，纤腰杂佩青珊瑚。

邀我东游见麻姑，南昌仙人在坐隅。杯倾沆瀣酣芳液，连日东风吹不苏。

酒醒满襟香露湿，雪花眩眼光模糊。欲与仙人借双凫，朝游罗浮暮西湖。

谁能持将北斗劝，何当吸取东海枯。君不见醉倒樽前曙光白，不知此乐今有无。
雪
高士谈（金朝）

蔌蔌天花落未休，寒梅疏竹共风流。江山一色三千里，酒力消时正倚楼。
九月朔晨起忆故园晚易
舒岳祥（宋代）

晚易图书烬，篆畦花木新。
承平三世积，丧乱一朝贫。
清晓凭栏意，空山袖手人。
平生欲学杜，漂泊始成真。
秋雨偶然作 其三
钱仪吉（清代）

古人去已远，风采托简编。所托良可危，至喻闻轮扁。

深思出窾却，历历宛在前。事外观所尚，遗音若相宣。

青山骨任朽，神理终绵绵。长风知兰芬，烈火知玉坚。

贞居守穷巷，迹绝无炊烟。沈沈秋雨中，此意谁当传。
代意
刁衎（宋代）

蕙时芳夕九回肠，敛袂东窗待晓光。
秦岭树高迷陇塞，楚天云淡隔潇湘。
病余公干情多咏，秋晚安仁鬓足霜。
休道鲛人落珠泪，微波还擬託陈王。
过渑池书事
吴融（唐代）

渑池城郭半遗基，无限春愁挂落晖。柳渡风轻花浪绿，

麦田烟落锦鸡飞。相如忠烈千秋断，二主英雄一梦归。

莫道新亭人对泣，异乡殊代也沾衣。
赴饮沫河大雨夜归 其二
林旭（清代）

硖石厅舟摇客梦，风波月色一时并。归程五里城三鼓，今夜还听瓮盎鸣。
赠东庵约老
徐玑（宋代）

一阁手自建，一庵居在东。既然头欲白，不用剃令空。

门掩春山绿，檐依晓日红。玄微知有旨，混在话言中。
卢守携酒过薛直老草堂次韵
林季仲（宋代）

画戟森森转水湄，草堂颜色带恩私。乱离海上多簪绂，槃礴风前卸马羁。

醉帽半敧花近眼，赓歌间发墨翻池。诸公明日朝天去，且为南阳借杜诗。
题斋壁
张耒（宋代）

松庭日午听啼莺，帘外人稀睡老铃。
已叹近秋添白发，更因多病读黄庭。
江鱼未上烹难致，吴酒空斟醉易醒。
好住安心莫惆怅，此身天地一浮萍。
御阁端午帖子
夏竦（宋代）

五色彩丝初献寿，九重嘉气颂长生。
庇民精意方虔鞏，垂拱仁风更穆清。
至曾田市贻管巡检 其一
谢谔（宋代）

一年三过曾田市，春去秋来瞬息间。安得此身无俗累，清高长似寨前山。
送洗侍御汝实归养
梁储（明代）

殷勤将母疏三篇，锡类皇恩下九天。试问彩衣初着日，何如豸九未归前。

平生忠孝能兼足，浮世功名尽让先。安得板舆随白发，共来京国庆尧年。
夏晚寻于政世置酒赋韵
陈子良（唐代）

聊从嘉遁所，酌醴共抽簪。以兹山水地，留连风月心。

长榆落照尽，高柳暮蝉吟。一返桃源路，别后难追寻。
睡起
赵文（宋代）

小窗午热倦如柳，睡起雨来江浪声。
快意百年浑似此，不须浮海觅长生。
奉和御製真游殿告成
夏竦（宋代）

均和玉烛成冬夕，畴圣珍符纪瑞年。
八景凤舆临紫禁，九微龙檠照祥烟。
森沉藻卫仙游接，睟穆真仪圣诲宣。
濬发璿源开物始，密敷鸿荫肇基先。
良金肖像镕三品，宝殿新规度九筵。
绮栋虹升初矫尔，丹楹丛倚倍森然。
高侔帝所威神备，迥据坤灵势胜全。
云雀向阳明翠羽，玉题承月燦珠躔。
元龟协吉休符茂，盛藻迎祥睿志虔。
璧散示慈恩正洽，斯干流咏降琼笺。
鄂州南楼
戴复古（宋代）

鄂州州前山顶头，上有缥缈百尺楼。
大开窗户纳宇宙，高插栏干侵斗牛。
我疑脚踏苍龙背，下瞰八方无内外。
江渚鳞差十万家，淮楚荆湖一都会。
西风吹尽庾公尘，秋影涵空动碧云。
欲识古今兴废事，细看文简李公文。
次韵答致政杜公小诗见戏
韩琦（宋代）

塞上区区罄拙勤，回头芳岁已三旬。何须更殢中山酒，日日忧边似醉人。
北归舟次清远县上游欲入硖
曾丰（宋代）

舟行所至与清逢，殊觉今清又不同。
山到江湄穷则变，水归峻口窒斯通。
秋风鏖叶地频顣，夜月铄云天屡空。
兀坐篷窗闲四顾，太虚还似我胸中。
读天宝雷海清舞马事有感 其二
周霆震（元代）

太液华清污禄儿，从官千骑竞西驰。君恩旧日深如海，赖有衔杯舞马知。
起岩又送立春日再得雪诗，亦次韵
范成大（宋代）

十分佳景媚冬残，好事天心不复悭。
已遣梅花斜竹外，更飘瑞叶向人间。
渔蓑晚色都堪画，羌笛春光亦度关。
想得东风来处路，白银宫阙锁三山。
虞山过钱介有赠
秦镐（明代）

闲庭贮日煦如春，到眼禽鱼亦自亲。
蕉叶满窗诗一卷，菊花半壁酒千巡。
交前名熟看疑梦，醉后情生语较真。
但过无愁供给少，知君不解道家贫。
偈颂一百二十三首
释祖钦（宋代）

春风陌上郎，得钱随手使。
货物忽相当，撞得恰好子。
宿仙霞圣仙寺呈伯思子静二首 其一
陈渊（宋代）

风物吾乡似，山川地势分。稻畦翻碧浪，麦垄布黄云。

客舍常争席，山僧独献芹。茅柴馀沥在，聊饷仆夫勤。
六一堂
范令闻（宋代）

□□□□法，□□□□□。
□□□□□，□□□雪人。
□□□□照，□□江汉炳。
灵□□物□，生五色虎□。
□山□长□，唁□□□□。
□简三□秩。满□中□□。
然囊衣度云，栈□□□与。
七贤□襁负，中□□金产。
次韵奉酬黄承务见寄
廖刚（宋代）

孤标邂逅揖仙翁，白发青衫道不穷。敛板薄尝清世禄，拂衣早慕古人风。

芝兰一室纷嚣外，冰玉诸郎顾盻中。何幸新诗先枉教，真游应许叩鸿蒙。
禅人并化主写真求赞
释正觉（宋代）

松老有骨，竹癯无肉。
雪发覆颠，霜眉映目。
须菩提坐空而谈，维霜诘卷辨而默。
拈来何处不相逢，日面佛兮月面佛。
陈{左纟右聿}男求厥父挽诗二首
苏籀（宋代）

阃室良规范，萱堂子职修。
仪形俨惇硕，积习肖风流。
畴曩乡邻援，悽凉川逝愁。
太丘纯岂弟，慈爱理能周。
奉和九月九日登慈恩寺浮图应制
周利用（唐代）

出豫乘金节，飞文焕日宫。萸房开圣酒，杏苑被玄功。

塔向三天迥，禅收八解空。叨恩奉兰藉，终愧洽薰风。
偶书
邵雍（宋代）

纷纷议论出多门，安得真儒号缙绅。
名教一宗长有主，中原万里岂无人。
皇王旁伯时虽异，礼不诗书道自新。
观古事多今可见，不知何者谓经纶。
三堂诗 其一 文章经济之堂
陈子升（明代）

迥异凌云构，惟衔昔日恩。文章与经济，何以副王言。
分少陵诗句寿渔乐先生七十 其一 人字
韩雍（明代）

练川有达士，德谊重搢绅。轩冕非所图，以渔乐天真。

五湖浩烟非，扁舟一丝纶。子陵富春山，吕望渭水滨。

遗风邈百世，于今睹斯人。昭代访遗贤，会见迎蒲轮。
闺怨 其七
何荆玉（明代）

花覆墙头昼掩扉，梁间亲见燕交飞。行人不及随春燕，一度春来一度归。
利见置酒燕超轩袭明赋诗次韵二首 其一
孙觌（宋代）

杯行到手莫留残，忍听金钟吼夜阑。红雨乱飘花帽动，碧云吹断玉笙寒。

破除孤闷千痾散，邂逅良图一笑欢。老去便须勤秉烛，对花浑似雾中看。
题钓台二首
罗大经（宋代）

平生谨敕刘文叔，却与狂奴意气投。
激发潜龙云雨志，了知功跨邓元侯。
和鹿鸣燕进士二首 其二
吕陶（宋代）

里有宾兴方启燕，诗称乐育愿升歌。英才尽向师门出，贵器须凭匠手磋。

泽射定誇杨叶箭，乡衣便促锦机梭。诸生大捷诸公赐，先纪王勋后战多。
首春同枌友携樽过野渡访梅即席
卫宗武（宋代）

访梅寻友款幽居，俄见栖鸦已毕逋。
霁日幸同终日笑，春花有似此花无。
衔杯林下嫌来晚，索句檐前只恐晡。
菲作不妨为玉引，要看词藻竞芬敷。
知府吕大卿饯别樗年以今我来思雨雪载涂分韵赋诗得雨字
邹浩（宋代）

使君出吾乡，门墙扫尘务。诸生拥经来，翕然影响赴。

维时夫子贤，独入青眼顾。河南拔贾生，千载一高步。

尔来十五年，终然阻鹓鹭。如星不丽天，而乃西南雨。

晚逢使君车，亦复此邦驻。从容平生欢，万事散朝雾。

江山飞雪霜，冉冉岁云暮。我来踵规模，夫子故长路。

使君有高情，肃以豆觞寓。宾僚集清夜，健笔落佳句。

行矣勿稽迟，青云答知遇。
中秋夜登楼望月寄人
戎昱（唐代）

西楼见月似江城，脉脉悠悠倚槛情。万里此情同皎洁，

一年今日最分明。初惊桂子从天落，稍误芦花带雪平。

知称玉人临水见，可怜光彩有馀清。
论董书绝句 其三
张照（清代）

消残智胜如来墨，实札香光永不渝。莫怪三千人拂席，只缘未睹髻中珠。
送宗兄郎中守三衢
胡宿（宋代）

新旧鞶囊两兽头，东南乡郡得龙丘。朱丹侯毂聊行县，紫翠家山更满楼。

高第郎官犹应宿，中材裨将辄封侯。浩然能养浮云志，风月樽前且献酬。
红药
储泳（宋代）

工药阶前半吐葩，露枝已入贵人家。
不如庭下无名草，一度春风一度花。
悼阿驹七首
刘克庄（宋代）

人生忧患本无涯。强取瞿聃语自排。
吾母白头尤念我，吞声不敢恼慈怀。
张仁仲提干衡阳冰壶亭燕客
戴复古（宋代）

大抵吾曹臭味同，留欢卜夜莫匆匆。
一亭景物冰壶上，万里乾坤玉镜中。
疏柳无心挂明月，败荷有恨倚西风。
吟家旧日张公子，千首诗成句句工。
江城子（贺人生子）
莫蒙（宋代）

长庚入梦夜何其。月波迟。露华滋。珠褓犀帷，生此宁馨见晋王衍传。天上麒麟人不识，森果砢，骏权奇。文章锦绣识新机。国风诗。楚人词。銮殿逢莱，早晚奉论思。百岁归来如魏武，从老大，好威仪。
岑溪悲叔白七首 其三 钟氏园
李宪噩（清代）

钟家池馆好风光，万里偏知结客场。独自寻来还寂寞，竹闲蛮鸟断人肠。
万岁峰
路朝霖（清代）

汉皇辇跸事东封，玉检金泥饰几重。雄略能徕青海马，长生欲系鼎湖龙。

竹宫光照求灵药，椒室神来驻丽容。登礼嵩呼闻吏卒，不曾流响茂陵松。
减字木兰花
陈三聘（宋代）

东篱黄菊。细捻香枝人事熟。少缓芳尊。且醉侬家麹米春。

老人斋戒。底事新来移角带。归梦相关。明月松江万顷宽。
浣溪沙 其六
黄燮清（清代）

浅浅银河画远秋。西风吹动小帘钩。冷萤照我独登楼。

新月三帘谁管领，一帘凉思一帘愁。一帘闲在柳梢头。
出斋日喜皇甫十早访
白居易（唐代）

三旬斋满欲衔杯，平旦敲门门未开。

除却朗之携一榼，的应不是别人来。
熙宁望祭岳镇海渎十七首
佚名（隋代）

帝德乘坎，时御闭藏。
爰洁牲楝，兆兹北方。
海山攸宅，神施无疆。
具享蠲吉，降福也穰。
送僧游泗洲
释德洪（宋代）

浊流一千里，快泻如建瓴。解舟东湾桥，昼夜不得停。

忽惊万顷碧，一举当眼青。自推舴艋窗，出步杨柳汀。

精神觉萧散，鹤雏生翅翎。僧伽坐阅世，层崖登青冥。

生涯亦何有，随处悬盂瓶。洗心依老宿，湛意终残经。

回头大梁梦，尘迹俱凋零。余亦厌久客，行趁东扬舲。

会宿淮山阳，话此遭熏蒸。看君新句法，霜刀新发硎。
梧桐树·谩腾腾
牧常晁（元代）

谩腾腾，无造作。任意逍遥随饮啄。真个清平乐。喉手幸无名利索。万里孤云并野鹤。这般谁知觉。
【双调】新水令_离情不奈子
白贲（元代）

离情不奈子规啼，更那堪困人天气。红玉软，绿云低。春昼迟迟，天风恨两眉系。
【风入松】玉勾闲控绣帘垂，半掩朱扉。宝鉴鸾台尽尘昧，凤凰箫谁品谁吹？绣塌空闲枕犀，篆烟消香冷金猊。
【不拜门】冷清清寂寞在香闺，闷恹恹潇洒在罗帏。画苔墙划短金鈚，尚未得回归。
【阿那胡】常记得当时那况味，堪咏堪题。取次钗分瓶坠，上心来伤悲。
【胡十八】往常时星月底，雨云期。到如今成间阔，受孤栖，奈何楚岫冷烟迷？当初时想伊，为伊，消玉体减香肌。
【步步娇】忆盼了萧郎无归计，闷把牙儿抵。空叹息，蓦听得中门外玉骢嘶。转疑惑，却原来是鸟啼得琅玕碎。
【离带歇拍煞】急煎煎愁滴相思泪，意悬悬慵拥鲛绡被。揽衣儿倦起，恨绵绵，情脉脉，人千里。非是俺，贪春睡，勉强将鸳鸯枕欹。薄幸可憎才，只怕相逢在梦儿里。
酬吕监簿叔朝垂示试草
区仕衡（宋代）

礼乐三千不可闻，彤墀诸草似刘蕡。
莫嗟起部官犹左，尺疏公田赖有君。
七十九吟十首
刘克庄（宋代）

业缘在东震旦国，参礼遍南赡部州。
欠明眼人与谈道，就圆机士语九流。
望仙门·紫薇枝上露华浓
晏殊（宋代）

紫微枝上露华浓。起秋风。

筦弦声细出帘栊。象筵中。

仙酒斟云液，山歌转绕梁虹。

此时佳会庆相逢。欢醉且从容。
酬瓜畴赵炉夫投赠
施枢（宋代）

谋生百拙世无如，赢得心清剩读书。
薄宦喜从京国路，闲身还读野人居。
济川事业归商傅，献赋声名羡子虚。
岁晚且留梅作伴，吟边月冷一枝疏。
清风台
司马光（宋代）

太守金闺客，天朝应对才。
非因板舆恋，宁驾使车来。
水鉴锹毫尽，霜锋错节开。
清风遍千里，不独此高台。
虞美人
许棐（宋代）

杏花窗底人中酒。花与人相守。帘衣不肯护春寒。一声娇嚏两眉攒。拥衾眠。

明朝又有秋千约。恐未堪梳掠。倩谁传语画楼风。略吹丝雨湿春红。绊游踪。
自永康还连日又告旱恳祈勤恪初四五日再得甘
程公许（宋代）

茂陵何识瑞乾封，遑恤萧条四海空。
鲂尾如今较劳止，庙谟端不倖边功。
中秋夜遣怀
卢震（清代）

芳晨谁共一壶倾，片月孤臣相对清。风里萧疏多白发，树间淅对有秋声。

梅花羌笛催诗思，远杵寒砧动客情。极目凄然怀故里，高堂何日奉瑶觥。
李临淮靴中刀
王吉武（清代）

大将不能辱于贼，靴中置刀雪一尺。自拚热血战场倾，不令众一身独生。

大旗连飐鼓声陡，前锋小却命取首。突骑陷坚壮士吼，河阳破贼兽散走，幸无监军掣其肘。
迟暮
朱衍绪（清代）

炳烛流光倏已徂，暗将迟暮切忧虞。未能入世驯龙性，只合论交到狗屠。

崖树多阴滋雨露，盆鱼呴沫自江湖。园林岁晚留生计，会放山中养橘奴。
奉寄斯远兼属文鼎处州子永提属五首
赵蕃（宋代）

几向余干觅介庵，骑鲸已去不容骖。
流风付与南池主，何日约君相就谈。
初十日婺源得雨呈郑宰
韩淲（宋代）

蚕麦登时天气晴，农田水利复关情。才看令尹灵祠祷，喜见闾关甘雨倾。

宣境飞蝗犹猛虎，淮壖小丑致饥氓。经从治国吾何幸，一枕新凉更解酲。
及第东归逢元举
杨杰（宋代）

与君去岁金陵游，七月十日离楚州。酒阑浩歌古亭下，白日雷雨催行舟。

片帆乘风破险浪，冉冉飞过芦花洲。我时幸预鳌头荐，君以才术公卿留。

人生聚散散或聚，忽忽今会如萍浮。君行何以赠君别，庄鹏九万抟高秋。
蝶恋花（癸卯信丰赋芙蓉）
赵师侠（宋代）

剪剪西风催碧树。乱菊残荷，节物惊秋暮。绿叶红苞迎晓露。锦物绣幄围芳圃。

尘世鸾骖那肯驻。尚忆层城，仙苑飞琼侣。能共牡丹争几许。惜花对景聊为主。
绝句
倪瓒（元代）

醉唤吴姬舞蹋筵，风阑花阵亦回旋。愁生细雨寒烟外，诗在青蘋白鸟边。
奉和洛阳玩雪应制
沈佺期（唐代）

周王甲子旦，汉后德阳宫。洒瑞天庭里，惊春御苑中。

氛氲生浩气，飒沓舞回风。宸藻光盈尺，赓歌乐岁丰。
四明陆韩二佳友登科 其一
释居简（宋代）

龙虎榜头千佛名，乱山寸碧起双明。预吟新句虽三首，莫放胪双第二声。

得意马蹄须款曲，吐花兔颖看峥嵘。平生两眼人嫌白，青为君家好弟兄。
燕
释行海（宋代）

细雨斜风绿满郊，春风初度杏花梢。
衔泥自向朱门去，不管茅檐有故巢。
送李君上洞天
邓肃（宋代）

北风于喁万窍号，落雪纷纷燖鹄毛。
好向高堂护帷幕，新醪入脸殷春桃。
居士何为嚣不顾，叩户长歌辞我去。
行行逸兴高白云，千里江山入芒屦。
问君无乃急所求，笑指南安作胜游。
南安教师初不死，一闻消息即归休。
嗟我平生污诗酒，未能赤脚走岩窦。
在家自得忘家禅，托问教师印可否。
宋颂九首·圣文
石介（宋代）

天子神圣，罔不怀柔。
既怀而封，恩涵泽流。
逆予有刑，视彼扬州。
顺予有封，视此钱侯。
赫赫宋德，何有穷休。
点绛唇（和彪德美韵赠杨伯原）
向滈（宋代）

蕙怨兰愁，玉台羞对啼妆面。懒匀香脸。不放眉峰展。幽恨谁知，锦字空传远。何时见。为郎肠断。不似郎情浅。
俞麻溪挽诗
韩淲（宋代）

哀挽麻溪上，人皆说此翁。平生多义事，终古盛儒风。

湍石推名族，清湖想旧功。瑞云松桂满，寒露湿碑丰。
闰重阳菊花
张明中（宋代）

钿金托蜡道家妆，篱下秋风久久香。
前后开来二十日，只应分付两重阳。
秋夜偶成
朱守谅（元代）

两围江水薄城闉，地僻民稀俗化醇。暂止熊罴消大暑，秋深云合殄妖氛。
家僮报西嵓栽植滋茂喜而成咏
刘汲（宋代）

孤云出岫本无心，何用微名挂士林。近日故园消息好，西嵓花木已成阴。
送叔康侍御
王安石（宋代）

诏取名郎入宪台，此时方急济时才。
圣聪应已虚心待，奸党宁无侧目猜。
白笔岂知权可畏，皁囊还请上亲开。
伫闻谠论能医国，飞报频随驿骑来。
题侯侣之九歌图
徐照（宋代）

君家九歌图，元是龙眠画。
冰毫动天机，意与象俱化。
坡仙以一马，千金莫酬价。
昏眼喜忽明，老绢尘欲亚。
{上穴下泓}窠有灵鬼，天马夹龙驾。
鳞幢借金节，隐隐出虚罅。
篪驾迎飞响，陈具咸所祃。
湘天水波立，绿红渺高下。
漠漠楚客魂，万古入悲话。
颓檐饥禽啄，长陀瘦鲛跨。
八篇竹枝词，命君共吟些。
愁声还入市，乞酒从嘲骂。
研山诗
米芾（宋代）

山研云初抱，奁书客不传。北窗多异气，正对净名天。
次胡济鼎同年三律
曹泾（宋代）

费却长吟复短吟，投瓜投李愧何深。
吾人只记钱留纸，此老能令户作金。
掷地有声知处处，如兰斯臭见心心。
柏梁体后八仙赋，趾美重光未陆沉。
偈颂一百零九首
释可湘（宋代）

光境易消磨，看看中夏过。
长连床上客，本分事如何。
本分事，没回互。
石梯侍者曾有言，某甲实是上堂去。
赠工部尚书冯公挽歌三首 其二
张说（唐代）

爵位题龙旐，威仪出凤城。路傍人泣送，门外马嘶迎。

万事非吾有，千悲是世情。昔焉称夏日，今也谥冬卿。
对良人小像泣感
德容（清代）

对影依稀恍若君，欲言不语况殷勤。称觞举案惟形笔，赖是相逢画里人。
至自崆峒同年朱兵宪觞于颍川上
区大相（明代）

昔闻有上士，独坐山之岑。轩皇好妙道，羽驾此来临。

曰余厌雌伏，遇物表冲襟。夫子守雄镇，匡时无俗心。

风云追夙契，山水叶幽吟。马放仙童牧，途容圣侣寻。

倚筵张水次，锦幔接峰阴。乐恍钧台奏，觞盈玉醴斟。

风来朝气爽，雨过暮流深。坐见石梁没，回看山翠沉。

不能陪上略，遂欲返中林。此意何人解，因君扬素琴。
咏菊八首 其一 紫霞觞
管讷（明代）

花神百斛酿秋香，满注流霞九酝觞。令节无如天上好，愿称千寿庆重阳。
和子华喜潞公入觐置酒游诸园赏牡丹
司马光（宋代）

介圭成礼下中天，春物虽阑色尚妍。
园吏望尘皆辟户，肩舆回步即开筵。
波涛凌乱靴旁锦，风雨纵横拨底弦。
洛邑衣冠陪后乘，寻化载酒愿年年。
句
林仲雨（宋代）

万事不成嗟画虎，一官那得似驱羊。
句
孟大武（宋代）

采仞气浮三塔耸，浮牌声两溪寒。
扫地石盆冰，闭门春昼长。
送杰老住仙游
唐士耻（宋代）

飞锡破晓色，红叶弄吴枫。
闻名且见面，清明豁长空。
晚投村庄
刘廷玑（清代）

白草荒烟淡，苍山古道斜。雁将天作路，雀以树为家。

日暮樵歌返，秋成社鼓挝。村民性淳朴，留客话桑麻。
寄翠庭兄彰
李明（宋代）

一别经三载，悠悠夜梦牵。埙篪悲两地，鸿雁忆同翩。

薄宦原堪羡，才疏只自怜。慈帏今健饭，莫赋北山篇。
赴北庭度陇思家
岑参（唐代）

西向轮台万里馀，也知乡信日应疏。

陇山鹦鹉能言语，为报家人数寄书。
初二日许公度使君来自西坑贼寨见访
方回（元代）

曰予视贼垒，雨且二十日。
山行屡颠仆，泥行马没膝。
火攻未可施，诸军睨空碧。
小丑胆气粗，亦有砲与石。
持榜以招之，贷命续粮食。
彼谓一下山，求活岂可得。
使君廉且慈，眉攒咽为塞。
未必皆凶徒，胁从十有七。
暴露数月矣，武将正愤悒。
合围焉肯退，但欲事鏖击。
天意不肯晴，讵不念冤抑。
渠魁谋遁逃，所幸已就执。
焉得遂两解，曲赦与抆拭。
游五泄书呈完夫节推
丁宝臣（宋代）

莫厌幽寻路险辛，细思容易是山神。
能收地巧藏深处，不惜天奇示俗人。
古有少陵吟未到，今无摩诘画难真。
海边见说天童好，祗待君诗判待伦。
题桐城张相国赐园泛舟图 其一
刘统勋（清代）

龙眠山对赐金园，管领烟霞荷厚恩。今日重开休沐地，白沙翠竹宛江村。
清明钻火烹茶
李洪（宋代）

客舍垂杨依旧青，自钻新火应清明。故山紫笋谁能摘，倒箧云龙手自烹。
庄上书事
李之仪（宋代）

柱础犹蒸湿未休，悬知雨意未全收。只忧场上芽生稻，不厌田间水拍沟。
答吴与几二首 其二
李复（宋代）

旧庐邻通衢，先畴接近郊。居无风雨忧，岁免粒食劳。

生理亦已愉，胸中胡郁陶。楹桷思丹刻，久厌处衡茅。

服味喜鲜甘，每羞视锄薅。德业倦时修，凭虚事华豪。

郑真耕岩石，张蔚隐蓬蒿。内省重千钧，外物轻一毛。

当时笑寂寞，清节后世高。原思贫非病，赐也气徒骄。

尔视季子金，何如颜氏瓢。
祁阳县
刘克庄（宋代）

入境少人烟，寒江碧际天。
小留因买石，久立待呼船。
笛起渔汀上，鸥飞县郭前。
若无州帖至，令尹即神仙。
二月十三日谒西庙早起
杨万里（宋代）

起来洗面更焚香，粥罢东窗未肯光。
古语旧传春夜短，漏声新觉五更长。
近来事事都无味，老去波波有底忙。
还忆山居桃李晚，酴醾为枕睡为乡。
对雨
邹浩（宋代）

不为泥融俟燕还，自携秋事入春田。人间因得风光好，洗出从来寒食天。
送水云归吴
孔清真（宋代）

瘦马长吟蹇驴吼，坐听三军击刁斗。
归人鞍马不须忙，为我更釂葡萄酒。
宏治癸丑
万盛（明代）

里仁坊里集群贤，文采风流似乐天。社里衣冠推我老，尊前诗酒让谁先。

当时已定八翁会，今日重开九老筵。景仰香山旧人物，千年盛事欲同传。
道间晚稻甚盛喜而赋此
张栻（宋代）

我行自喜有胜事，夹道黄云禾黍秋。
闻道今年罢和籴，老农卒岁傥宽忧。
恒德斋为开府明良公作 其三
吴当（元代）

君子是则，勉勉不息。终始弗渝，夙夜无斁。
方广道中半岭少憩次敬夫韵
林用中（宋代）

岭峻山高且息肩，芒鞋踏破野云烟。
须臾直入止方去，又是乾坤一洞天。
梅山宗老惠近诗明日自山中来访余尧城驿二首 其二
周紫芝（宋代）

参得诗中句外禅，颇知经岁杜禅关。要须觌面亲分付，不免烦君一下山。
得道多助，失道寡助
孟子（先秦）

天时不如地利，地利不如人和。三里之城，七里之郭，环而攻之而不胜。夫环而攻之，必有得天时者矣，然而不胜者，是天时不如地利也。城非不高也，池非不深也，兵革非不坚利也，米粟非不多也，委而去之，是地利不如人和也。故曰：域民不以封疆之界，固国不以山溪之险，威天下不以兵革之利。得道者多助，失道者寡助。寡助之至，亲戚畔之；多助之至，天下顺之。以天下之所顺，攻亲戚之所畔，故君子有不战，战必胜矣。
西江月·和赵晋臣敷文赋秋水瀑泉
辛弃疾（宋代）

八万四千偈后，更谁妙语披襟。纫兰结佩有同心。唤取诗翁来饮。
镂玉裁冰著句，高山流水知音。胸中不受一尘侵。却怕灵均独醒。
古风其四十
李白（唐代）

凤饥不啄粟。
所食唯琅玕。
焉能与群鸡。
刺蹙争一餐。
朝鸣昆丘树。
夕饮砥柱湍。
归飞海路远。
独宿天霜寒。
幸遇王子晋。
结交青云端。
怀恩未得报。
感别空长叹。
录汉唐事六言五首
刘克庄（宋代）

群雄竞起问鼎，老贼傍观朵颐。
汾阴三趾去矣，桐江一丝击之。
九日
万夔辅（清代）

寻诗绕遍一篱花，落叶声中日易斜。忆得高堂临别语，授衣时节望还家。
题何润夫侍郎江亭玩月图二首 其二
沈瑜庆（清代）

三年别意写双清，千里楼台共此情。今夜与君凭槛望，万人如海隐王城。
骚词二章
释善珍（宋代）

山昙昙兮起云，山浪浪兮流水。
神何为兮山中，岂怀忠兮放弃。
沃牛炙兮疗饥，挈壶兮荷锸随之，
生不封侯兮死何庙食为。是耶非耶，
余不得而知。女巫兮击鼓，
坎坎兮祠之下。帝不下招兮遗怒，
馘长蛟兮缚雄虎。野无烽兮海无澜，
马不用兮都且闲，都且闲兮神乎何以为御。
振策而风兮回轩为雨，风雨时兮多黍稌。
风休雨止兮神何处所。桂橑兮兰楣，
朝云出游兮莫云来归。
满庭芳（元日）
赵长卿（宋代）

爆竹声飞，屠苏香细，华堂歌舞催春。百年消息，经半已凌人。念我功名冷落，又重是、一岁还新。惊心事，安仁华鬓，年少已逡巡。

明知生似寄，何须苦苦，役慕蹄轮。最难忘、通经好学沈沦。况是读书万卷，辜负他、此志难伸。从今去，烟窗勉进，云路岂无因。
和钱孙叔委心亭二绝
胡寅（宋代）

寄傲羲皇以上人，古今虽隔意常亲。
圣时方欲询黄发，未能公收致主身。
南山感旧
刘克庄（宋代）

轮奂绝钜丽，像设尤卓诡。
瓣香大雄前，恍然忆稚齿。
程朱之学四首
陈普（宋代）

大中岂难明，不偏立可得。
偏似扶醉人，中如正柱石。
亭亭即道体，截截皆天则。
一毫不可裒，一发不可益。
舜君与尧民，万世作程式。
颜仁及曾孝，亦足立人极。
倘或增减之，病痛自千百。
立如偏重船，可坐见没溺。
形象亦易知，体段非不的。
奈何秦汉来，如瞽於五色。
谢陈小豪先生赠仁言利溥纪念牌
郑国藩（清代）

景公昔繁刑，市中有鬻踊。为感晏子言，汤网三面纵。

治典有重轻，所贵因时用。谲谏果何补，期会适巧中。

吾友小豪子，援溺怀隐痛。系铃期解铃，铃解反吾颂。

雨露本天功，贪天虑惑众。对此纪念物，聊借碧纱幪。

持置香案前，晨夕伴清供。
孔雀东南飞
佚名（两汉）

汉末建安中，庐江府小吏焦仲卿妻刘氏，为仲卿母所遣，自誓不嫁。其家逼之，乃投水而死。仲卿闻之，亦自缢于庭树。时人伤之，为诗云尔。

孔雀东南飞，五里一徘徊。

“十三能织素，十四学裁衣。十五弹箜篌，十六诵诗书。十七为君妇，心中常苦悲。君既为府吏，守节情不移。贱妾留空房，相见常日稀。鸡鸣入机织，夜夜不得息。三日断五匹，大人故嫌迟。非为织作迟，君家妇难为！妾不堪驱使，徒留无所施。便可白公姥，及时相遣归。”

府吏得闻之，堂上启阿母：“儿已薄禄相，幸复得此妇。结发同枕席，黄泉共为友。共事二三年，始尔未为久。女行无偏斜，何意致不厚。”

阿母谓府吏：“何乃太区区！此妇无礼节，举动自专由。吾意久怀忿，汝岂得自由！东家有贤女，自名秦罗敷。可怜体无比，阿母为汝求。便可速遣之，遣去慎莫留！”

府吏长跪告：“伏惟启阿母。今若遣此妇，终老不复取！”

阿母得闻之，槌床便大怒：“小子无所畏，何敢助妇语！吾已失恩义，会不相从许！”

府吏默无声，再拜还入户。举言谓新妇，哽咽不能语：“我自不驱卿，逼迫有阿母。卿但暂还家，吾今且报府。不久当归还，还必相迎取。以此下心意，慎勿违吾语。”

新妇谓府吏：“勿复重纷纭。往昔初阳岁，谢家来贵门。奉事循公姥，进止敢自专？昼夜勤作息，伶俜萦苦辛。谓言无罪过，供养卒大恩；仍更被驱遣，何言复来还！妾有绣腰襦，葳蕤自生光；红罗复斗帐，四角垂香囊；箱帘六七十，绿碧青丝绳，物物各自异，种种在其中。人贱物亦鄙，不足迎后人，留待作遗施，于今无会因。时时为安慰，久久莫相忘！”

鸡鸣外欲曙，新妇起严妆。著我绣夹裙，事事四五通。足下蹑丝履，头上玳瑁光。腰若流纨素，耳著明月珰。指如削葱根，口如含朱丹。纤纤作细步，精妙世无双。

上堂拜阿母，阿母怒不止。“昔作女儿时，生小出野里。本自无教训，兼愧贵家子。受母钱帛多，不堪母驱使。今日还家去，念母劳家里。”却与小姑别，泪落连珠子。“新妇初来时，小姑始扶床；今日被驱遣，小姑如我长。勤心养公姥，好自相扶将。初七及下九，嬉戏莫相忘。”出门登车去，涕落百余行。

府吏马在前，新妇车在后。隐隐何甸甸，俱会大道口。下马入车中，低头共耳语：“誓不相隔卿，且暂还家去。吾今且赴府，不久当还归。誓天不相负！”

新妇谓府吏：“感君区区怀！君既若见录，不久望君来。君当作磐石，妾当作蒲苇。蒲苇纫如丝，磐石无转移。我有亲父兄，性行暴如雷，恐不任我意，逆以煎我怀。”举手长劳劳，二情同依依 。

入门上家堂，进退无颜仪。阿母大拊掌，不图子自归：“十三教汝织，十四能裁衣，十五弹箜篌，十六知礼仪，十七遣汝嫁，谓言无誓违。汝今何罪过，不迎而自归？”兰芝惭阿母：“儿实无罪过。”阿母大悲摧。

还家十余日，县令遣媒来。云有第三郎，窈窕世无双。年始十八九，便言多令才。

阿母谓阿女：“汝可去应之。”

阿女含泪答：“兰芝初还时，府吏见丁宁，结誓不别离。今日违情义，恐此事非奇。自可断来信，徐徐更谓之。”

阿母白媒人：“贫贱有此女，始适还家门。不堪吏人妇，岂合令郎君？幸可广问讯，不得便相许。”

媒人去数日，寻遣丞请还，说有兰家女，承籍有宦官。云有第五郎，娇逸未有婚。遣丞为媒人，主簿通语言。直说太守家，有此令郎君，既欲结大义，故遣来贵门。

阿母谢媒人：“女子先有誓，老姥岂敢言！”

阿兄得闻之，怅然心中烦。举言谓阿妹：“作计何不量！先嫁得府吏，后嫁得郎君。否泰如天地，足以荣汝身。不嫁义郎体，其往欲何云？”
兰芝仰头答：“理实如兄言。谢家事夫婿，中道还兄门。处分适兄意，那得自任专！虽与府吏要，渠会永无缘。登即相许和，便可作婚姻。”

媒人下床去。诺诺复尔尔。还部白府君：“下官奉使命，言谈大有缘。”府君得闻之，心中大欢喜。视历复开书，便利此月内，六合正相应。良吉三十日，今已二十七，卿可去成婚。交语速装束，络绎如浮云。青雀白鹄舫，四角龙子幡。婀娜随风转，金车玉作轮。踯躅青骢马，流苏金镂鞍。赍钱三百万，皆用青丝穿。杂彩三百匹，交广市鲑珍。从人四五百，郁郁登郡门。

阿母谓阿女：“适得府君书，明日来迎汝。何不作衣裳？莫令事不举！”

阿女默无声，手巾掩口啼，泪落便如泻。移我琉璃榻，出置前窗下。左手持刀尺，右手执绫罗。朝成绣夹裙，晚成单罗衫。晻晻日欲暝，愁思出门啼。

府吏闻此变，因求假暂归。未至二三里，摧藏马悲哀。新妇识马声，蹑履相逢迎。怅然遥相望，知是故人来。举手拍马鞍，嗟叹使心伤：“自君别我后，人事不可量。果不如先愿，又非君所详。我有亲父母，逼迫兼弟兄。以我应他人，君还何所望！”

府吏谓新妇：“贺卿得高迁！磐石方且厚，可以卒千年；蒲苇一时纫，便作旦夕间。卿当日胜贵，吾独向黄泉！”

新妇谓府吏：“何意出此言！同是被逼迫，君尔妾亦然。黄泉下相见，勿违今日言！”执手分道去，各各还家门。生人作死别，恨恨那可论？念与世间辞，千万不复全！

府吏还家去，上堂拜阿母：“今日大风寒，寒风摧树木，严霜结庭兰。儿今日冥冥，令母在后单。故作不良计，勿复怨鬼神！命如南山石，四体康且直！”

阿母得闻之，零泪应声落：“汝是大家子，仕宦于台阁。慎勿为妇死，贵贱情何薄！东家有贤女，窈窕艳城郭，阿母为汝求，便复在旦夕。”

府吏再拜还，长叹空房中，作计乃尔立。转头向户里，渐见愁煎迫。

其日牛马嘶，新妇入青庐。奄奄黄昏后，寂寂人定初。“我命绝今日，魂去尸长留！”揽裙脱丝履，举身赴清池。

府吏闻此事，心知长别离。徘徊庭树下，自挂东南枝。

两家求合葬，合葬华山傍。东西植松柏，左右种梧桐。枝枝相覆盖，叶叶相交通。中有双飞鸟，自名为鸳鸯。仰头相向鸣，夜夜达五更。行人驻足听，寡妇起彷徨。多谢后世人，戒之慎勿忘。
偈颂一百六十首
释宗杲（宋代）

一二三四五，五四三二一。
返覆数千回，总不出今日。
霜风刮地来，法身赤骨{左骨右歷}。
朝中措
黄机（宋代）

逢逢船鼓绿杨津。彼此是行人。先自离愁无数，那堪病酒伤春。

岸花樯燕，低飞款语，满面殷勤。后会不知何日，因风时惠嘉音。
句
叶省干（宋代）

闲傍苍苔数落花
桃花
元结（唐代）

桃源自有长生路，却是秦皇不得知。
寄黄尊师
韦应物（唐代）

结茅种杏在云端，扫雪焚香宿石坛。

灵祇不许世人到，忽作雷风登岭难。
挽陈瘦云
林朝崧（清代）

仙人偷下紫清殿，手琢娲皇石为砚。千金买赋笔如飞，噫气生风笑成电。

巉绝海山碧四围，竹花不实凤苦饥。灵鳌顶上接何处，渺渺秦桥断此时。

呼天无路天知否？聊且佯狂托醇酒。爱看梨园舞羽衣，广寒桂树别来久。

三十四年春梦间，忽闻黄鹤呼子安。人生哀乐有何味？岁星虚位当早还。

玉棺白日当空堕，蝉蜕尘中脱缰锁。末法三灾水火风，茫茫浩劫应怜我。

神交方外久忘形，学到忘情却未能。拟待白杨秋月夜，绕坟来听唱诗声。
发丹徒
姚燮（清代）

城堞卷残莎，城楼俯大河。天从云外暗，凉到雨边多。

转树平冈出，随帆一鸟过。高秋苏万象，空处见渔蓑。
水仙花二首
徐似道（宋代）

林下清风自一家，稍亲梅竹近兰芽。
只缘羞与凡花伍，移植名园不肯花。
至和杂书五首·八月二日
蔡襄（宋代）

浓云瞥过双凤飞，清颜照射朝日辉。
画船南畔烟成阵，鲜荷掩护仙铢衣。
凝魂杳眇不知处，酒醺香破惊新知。
一声入耳醉人骨，天容牢落星点稀。
海山万里风涛外，扶桑未老成春丝。
春丝不断萦成结，玉环宛转无穷时。
晓帘半上香飘穗，笑指冰壶凝远泪。
秦楼后夜鏁孤鸾，秋风不动乌龙睡。
愿将琼树隔花看，一一花房暗相值。
浊水芙渠天际云，长时倚望清江滨。
迎来未语送归速，暮山紫翠空含嚬。
劝君美酒千万寿，情如芳草年年新。
次韵和牧翁题沈启南奚川八景图卷
周永年（明代）

奚川八景不可见，尽情敛取入画图。
侍郎作歌系其后，为索和篇征及吾。
吾得见诗如见画，当食几欲忘歠泬。
五柳宅边竹里馆，宁与晋唐人物殊。
柳眠更起竹乍醉，坐见满地清阴铺。
青山白云粉黛深，暝树寒鸦疑墨涂。
读书有此下酒物，秣田可酿钱可沽。
村居惟愁过客少，时教置驿临通衢。
儒林文苑隐逸传，竞夸侨肸生菰芦。
窥园临水足酬唱，放歌舒啸随召呼。
记里桃源境绝异，序中盘谷路复纡。
花抚紫荆与常棣，鸟催布谷兼提壶。
案陈诸器庋图籍，无一不与古为徒。
家藏食鼎斟雉羹，俗传避忌呼落苏。
石田写景旋寄咏，醉时击缶歌乌乌。
何处闲行过略约，几人枯坐来跏趺。
长林丰草任寂寞，明堂今有一柱扶。
此图久失忽复出，直从秣陵归海禺。
展卷如闻古香动，坐观不敢卧毡毹。
一歌再歌奏金石，岂我细响能滥竽。
强凭韵脚当跋尾，不识可称同调无？春光差喜雾非雾，世
事休论觚不觚。
故庐指点谁稚子，且欣且慨手捋须。
先畴旧德等闲在，止合传玩何叹吁。
王公之先所可荐，絺蘩筐筥暨潢污。
须眉忽作翠微绿，耳畔清泉鸣仆夫。
丹清能事审若尔，愚公移山真复愚。
吁嗟乎，愚公移山真复愚！
南山紫云山居 其六
黄镇成（元代）

绝壑开阑槛，遥峰展画图。雪翻僧供钵，云绕佛香炉。

接板桥横涧，连筒水入厨。杖藜行药去，九节得菖蒲。
寄黄充
陈师道（宋代）

俗子推不去，可人费招呼。
世事每如此，我生亦何娱。
黄生後来每，纯茂静者徒。
不见动经月，来亦不须臾。
人事已好乖，可复自作疏。
子虽向人懒，胜处不可孤。
迨此田事休，仍当寒雨余。
深知阻泥泞，步屐意何如。
奉天田明府席饯别
胡皓（唐代）

属城富才雄，文园饯席同。此席何所饯？徭役五原中。

疾沙乱飞雪，连车条转蓬。雁归寒塞近，客散祖亭空。

日夕不遑次，萧条鸣朔风。
龙女歌
谢肃（明代）

君不闻东海王，三女才色少女良，冠金玉佩云霞裳。

超忽六合凌三光，四海托姻无与当。画𨳩水府如人世，宝幄琼筵照天地。

群仙冉冉会佳期，招得神夫柳家毅。毅也前身应是龙，菱髯广额苍颜容，玩世亦与潜渊同。

时来踊跃返初服，天与伉俪还珠宫。至今庙貌临东海，雾阁云窗事何在。

但使龙推泽物心，天下祀之诚匪淫。我谒行祠向淮浦，黯惨帷中灵欲语。

十日一风，五日一雨，无冲波以危彼舟楫，无大旱以败彼禾黍。

嗟尔龙兮顺济斯民千万秋，龙亦永赫厥灵於此州，毋乖其道纷逢尤。
登金焦二山寄故园兄弟
程鸿诏（清代）

东屋西屋人已远，名山也作弟兄看。金焦好处多于画，少个雁声江上寒。
奉和李给事省中书情寄刘苗崔三曹长因呈许陈二阁老
权德舆（唐代）

常寮几处伏明光，新诏联翩夕拜郎。五夜漏清天欲曙，

万年枝暖日初长。分曹列侍登文石，促膝闲谣接羽觞。

共说汉朝荣上赏，岂令三友滞冯唐。
浪淘沙令
姚燧（元代）

明月万家砧。蟋蟀哀音。何人不起故园心。一语最难留断袖，说观云林。

回首玉堂深。谁绋纶音。都门无酒与君斟。只赋祈招当赠别，如玉如金。
万安簿吴公谊实浙馀杭人今书满最归欤欲竟投老未决于其间而赞之
曾丰（宋代）

钱唐之墟故吴地，子孙复以吴为民。百世不有云来兴，高者道为次文艺。

万安主簿今诗雄，终未得力翻得穷。犹馀妻子眼未白，不有江山囊几空。

归欤已动投簪兴，公自规模吾印證。鬻馀岂不得一丘，耕罢犹堪理三径。

陶潜张翰虽风流，彼归有激公无求。浙江兀炎古箕颍，吴公徜徉今巢由。
寄题秀州槜李亭
韩维（宋代）

云水浩无极，兹亭安在哉。
传名落人间，犹使尘抱开。
昔为干戈地，今以游观来。
物变未始穷，千年一浮埃。
何时江山秀，旷然当酒杯。
题黄山蒲团石
吴襄（清代）

小心坡上得心安，鹘落猿飞路不难。百步云梯谁撒手，九年空坐石蒲团。
王叔明天香书屋图
柯九思（元代）

颍川有高士，落落无常居。不爱城市游，乃向岩壑庐。

开窗俯西城，纵目聊自娱。青山望中来，白云与之俱。

森森芳桂林，濯濯朝雨馀。良时会佳朋，尊酒散襟裾。

岂无荣宠念，穷达各有途。山来不必麾，山去不必呼。

仙人王子蒙，挥洒作新图。优游自成趣，奚必谷名愚。
初三日雨
韩淲（宋代）

一林梅花雨，香湿烟冥濛。水流涧底清，声落前溪中。

鸟飞既整暇，人意亦冲融。今岁春来早，新萱已满丛。
寄赠西川御史薛端公益州司理刘大著陕路运使
魏野（宋代）

四贤同在两川时，不独民间斗察微。
蜀魄血流啼亦少，巴猿肠断叫应稀。
文君酒旨停红旆，神女云从慝绣衣。
雪尽沉冤题尽景，齐看诏向十州归。
石门戍
李群玉（唐代）

到此空思吴隐之，潮痕草蔓上幽碑。

人来皆望珠玑去，谁咏贪泉四句诗。
孤雁失群歌
袁应文（明代）

灯火栖迟共几秋，当时意气凌嵩邱。一朝分散成漂梗，我滞南粤君皇州。

皇州世路当清夷，拔茅连茹汝其时。长安卿相多年少，联辔青云勿复疑。

只今吾年已三十，谈笑风云岂无及。几年霜刃掩清光，逢人耻作穷途泣。

一樽酒酌暮江头，群雁高飞一雁留。哀鸣嗥嗥失其侣，众宾对此增离愁。

烦君努力佐明主，吾将散发弄扁舟。
与松林道人求竹栽
周紫芝（宋代）

人生殊臭味，不异莸与薰。岁晚期金兰，矫矫惟此君。

缅怀古招提，脩竹如云屯。道人淡无与，所居竹为群。

馀阴满窗户，肯惜为我分。他年蜗牛庐，净几横清芬。

疏疏便可意，霭霭亦足欣。千亩不足侯，万夫宁是军。

客问有何好，仰屋不必言。幽径傥可开，迟子日款门。
松滋褚都督义门
郑獬（宋代）

贞观得奇士，子孙宅荆土。
一家五百口，六世同所处。
题赵氏别墅图
翟溥福（明代）

昔闻德裕擅平原，今见东皋地更偏。绕室桑麻春带雨，满畦芝术晓凝烟。

银丝细鲙临池斫，粟粒新茶汲涧煎。卒岁优游无一事，笑人刚被利名牵。
同寅罗缉熙宅梅花用王懋学韵
杨廉（唐代）

花谱从头仔细评，此花偏是出尘清。真香不藉风传递，老干何忧雪压平。

迹似化工分冀越，影依窗纸定阴晴。乾坤消息枝枝上，欲起伊川细讲明。
蓬莱山
连三益（宋代）

蓬莱一境最奇哉，门外坑流傍石隈。
巨竹不知何日裂，乔松总是昔年栽。
石移莫匪神功运，岩築更无山鬼来。
料得众僧行道处，天花馥郁遍苍苔。
次程斗山村居韵十首
杨公远（宋代）

搔头无别想，得句但长吟。
懒到风波地，坚存铁石心。
人情从冷热，世态任浮沈。
却喜虚檐外，清吹满竹林。
清凉纪游一十四首 清凉石二首之一 其八
胤禛（清代）

光寒如镜卧深云，半是云斑半藓纹。谁识方方一片里，古今容尽屐交纷。
英德舟中与孔君奕
屈大均（明代）

舟系浈阳夜欲分，楸枰子落半山闻。宣州太守吾无用，欲得君边一片云。
题东林寺寄江州李员外
章孝标（唐代）

山势棱层入杳冥，寺形高下趁山行。象牙床坐莲花佛，

玛瑙函山贝叶经。日映砌阴移宝阁，风吹天乐动金铃。

门前更有清江水，便是浔阳太守厅。
右丞相张公达明营别墅于汝川记可游者九处绘而为图贻书属晋陵孙某赋之 多宝院
孙觌（宋代）

穿云访幽伴，倚枝苍崖根。冥冥篁竹中，古寺松为门。

野僧营一饱，乞食山下村。拥鼻且独谣，未觉钓石温。

世事风雨过，岁阴波浪奔。飘然得远游，寄此五石尊。
赋桃李花 其二
曾丰（宋代）

春风已畅上林枝，况得连朝雨发挥。越女娇红纯任白，杨妃惩瘦少教肥。

微风远送难言意，乱蝶潜生不肖机。本是钟山瀛渚骨，犹容蜕浊刺空飞。
小雨
李纲（宋代）

小雨晚初急，暝云深不收。霏霏暗烟树，索索响篷舟。

山色增远翠，渔蓑生暮愁。凄凉苏季子，寒觅敝貂裘。
悲故交
韦应物（唐代）

白璧众求瑕，素丝易成污。万里颠沛还，高堂已长暮。

积愤方盈抱，缠哀忽逾度。念子从此终，黄泉竟谁诉。

一为时事感，岂独平生故。唯见荒丘原，野草涂朝露。
赋虹霓
释智嵩（宋代）

水染青红带一条，和云和雨系天腰。
玉皇为厌皇宫倦，故筑空中万丈桥。
池州和同官咏梅花
张道洽（宋代）

不带吟诗癖，缘何太瘦生。
肌肤姑射白，风骨伯夷清。
格外宫妆别，天然画轴横。
涪翁太多可，唤作水仙兄。
芗林五十咏·松湖
杨万里（宋代）

已讶松生市，更将湖入城。
如何造物者，百巧供先生。
清平乐
周紫芝（宋代）

烟鬟敛翠。柳下门初闭。门外一川风细细。沙上暝禽飞起。

今宵水畔楼边。风光宛似当年。月到旧时明处，共谁同倚阑干。
奉同伯固驹甫师川圣功养直及阿虎寻春因赋问柳寻花到野亭分得野字
李彭（宋代）

曜灵运行春，蘅若被原野。客子具归骖，暄风挽羸马。

属国贤耳孙，当代豪长者。胜游参羊何，重客或屈贾。

木末仲宣楼，华榱大兰若。徐步幽屡寻，销忧日聊假。

手无垂露资，发兴为君写。晚过岱宗吏，寥阔存大雅。

牺樽追三代，琴筑观九夏。粲粲悬牙签，照眼不容舍。

归酌顾建康，我实陪樽下。雄豪先竞病，迟遁濒喑哑。

匪惟称行乐，性灵赖陶冶。他时傥重来，更结离骚社。
劝行乐
雍陶（唐代）

老去风光不属身，黄金莫惜买青春。

白头纵作花园主，醉折花枝是别人。
早梅
罗邺（唐代）

缀雪枝条似有情，凌寒澹注笑妆成。冻香飘处宜春早，

素艳开时混月明。迁客岭头悲袅袅，美人帘下妒盈盈。

满园桃李虽堪赏，要且东风晚始生。
和乡守赵计院灯夕韵
刘克庄（宋代）

厨传终年省饯迎，万金难买上元晴。
首龡豳俗祈年雅，遥和尧民击壤声。
庭少缿筩知讼息，边无刁斗喜时增。
雌堂清苦倡优拙，姑扇仁风慰物情。
香奁和姊氏韵 其八
德月（清代）

新诗赋就更添妆，散步回廊转画堂。多病慈亲欣执手，愁中对月且流觞。
南海杂诗三首 其二
史申义（清代）

晓上越王台，扶胥海色开。山连鳌阙近，潮射虎门回。

洒座荔奴雨，吹香椰子杯。崎岖未朝汉，割据亦雄哉！
夏夜小雨独坐
郑刚中（宋代）

杜门惟一静，夏日不知长。
竹下小窗暗，灯前飞雨凉。
棋低无对手，饮少信中肠。
此意此时节，寻眠未用忙。
戊午初度车宜仲内兄偕羊鹅二城诸君子为笠屐图以诗见寿赋此奉答 其一
张萱（明代）

把镜惊看白发微，应知五十九年非。投怀珠玉形原秽，触目烟云满纸挥。

自笑疏慵真潦倒，漫言衰朽本芳菲。开图莫道吾非故，却是园公善者机。
和至聊述怀二首
王炎（宋代）

管城脱帽即诗成，尚挟琴书困笔耕。
自可追风千里去，何妨警露九皋鸣。
心于外物无荣辱，身与虚名孰重轻。
醉里工为青白眼，定应阮籍是前生。
明皇祀圜丘乐章。凯安
佚名（唐代）

馨香惟后德，明命光天保。肃和崇圣灵，陈信表皇道。

玉鏚初蹈厉，金匏既静好。
从孙一昆仲求毗陵笔
赵蕃（宋代）

宣城死诸葛，管城不中书。
我无操舟长，顾病河流纡。
朝来罢茶瓯，闲诗念追摹。
毛锥不胜任，一战惊摧车。
孙郎吴中回，此物富有余。
自云得秘法，蠹口绝凯觎。
君今英妙年，赋成似相如。
自宜给笔札，奏技承明庐。
非如寒窗人，章句分锱铢。
多贮竟胡为，何妨稍遗余。
水调歌头（次韵＿·车寿守）
韩淲（宋代）

一曲笙歌外，四座笑谈清。使君秋霁领客，别乘更宗英。想像亲闱称寿，写就通家情分，相与庆恩荣。欢动桂花发，香雾扑帘旌。

功名事，台阁路，好同登。只今报政归诏，舆论正蜚声。以我文章学术，与国和平安靖，冠剑入明庭。应顾棠阴下，野老鬓星星。
到房交代招饮四首
陈造（宋代）

胜日山堂共一樽，未妨窈窕对嶙峋。
髻分翠影眉争绿，人与南山各可人。
玉茗未有耗而小隐作诗以琼花为二绝当专美野处可也
洪适（宋代）

休论官业出金华，共乐家林鹿挽车。何日寻春携漉酒，有时留客试擂茶。

望梅止渴宁非梦，却月横枝始是花。祇恐偏枯惭好句，空教步障锦如霞。
和王景亮席上
刘跂（宋代）

儿曹付汝莫相关，来伴诗翁作醉颜。花似有情怜客老，竹应无意惜春还。

已凭玉麈消炉篆，不怕金轮照屋山。尊俎重开定何日，北溪流水正回环。